SET เสี่ยงลงต่อ หลังหุ้นเอเชียแกว่งกรอบแคบชะลอลงทุนช่วงคริสต์มาส
SET เสี่ยงลงต่อ หลังหุ้นเอเชียแกว่งกรอบแคบชะลอลงทุนช่วงคริสต์มาส
SET เสี่ยงลงต่อ หลังหุ้นเอเชียแกว่งกรอบแคบชะลอลงทุนช่วงคริสต์มาส
25 ธ.ค. 2562

ผู้สื่อข่าวรายงานว่า ตลาดหุ้นเอเชียปรับตัวในกรอบแคบเช้าวันนี้ ขณะที่หลายตลาดในภูมิภาคปิดทำการเนื่องในวันคริสต์มาส
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,813.59 จุด ลดลง 16.99 จุด, -0.07% ดัชนี SSE Composite ตลาดหุ้นจีนเปิดวันนี้ที่ 2,980.43 จุด ลดลง 2.25 จุด, -0.08% ดัชนี TAIEX ตลาดหุ้นไต้หวันเปิดวันนี้ที่ 11,978.94 จุด เพิ่มขึ้น 2.56 จุด, +0.02%
ด้านตลาดหุ้นฮ่องกง ตลาดหุ้นเกาหลีใต้ ตลาดหุ้นสิงคโปร์ ตลาดหุ้นมาเลเซีย และตลาดหุ้นฟิลิปปินส์ ปิดทำการวันนี้เนื่องในวันคริสต์มาส
ทั้งนี้ นักลงทุนยังคงจับตาสถานการณ์การค้าระหว่างสหรัฐและจีนอย่างใกล้ชิด โดยล่าสุด ประธานาธิบดีโดนัลด์ ทรัมป์ เปิดเผยกับผู้สื่อข่าวว่า สหรัฐและจีนจะจัดพิธีลงนามข้อตกลงการค้าเฟสแรกในไม่ช้านี้ เนื่องจากทั้งสองฝ่ายต้องการให้ข้อตกลงสำเร็จเรียบร้อย
ด้าน นายคณฆัส จิรเสวีนุประพันธ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า การเคลื่อนไหวของดัชนีเช้านี้น่าจะอ่อนตัวถึงซึมลง หลังบรรยากาศเข้าสู่ช่วงวันหยุดเทศกาลคริสต์มาส และตลาดหุ้นหลายแห่งปิดทำการ ซึ่งน่าจะทำให้มูลค่าการซื้อขายเบาบางลง ขณะที่นักลงทุนต่างชาติยังขายสุทธิอยู่เล็กน้อยในตลาดหุ้นไทย และ Short ในตลาด TFEX ด้วย
สำหรับภาพรวมการลงทุนในช่วงนี้จะเป็นลักษณะการประคองตัวเลือกซื้อหุ้นรายกลุ่ม อย่างเมื่อวานนี้ที่มีแรงซื้อเข้ามาในหุ้นกลุ่มไฟฟ้า เช่าซื้อ และโรงพยาบาล แม้อาจจะมีแรงขายหุ้นออกมาในบางกลุ่มอย่างสื่อสาร ขนส่ง และแบงก์ก็ตาม โดยหากวันนี้ยังมีแรงซื้อต่อเนื่องในหุ้นกลุ่มดังกล่าวก็น่าจะทำให้ดัชนีประคองตัวต่อได้
ส่วนแรงซื้อจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ในช่วงนี้ อาจจะยังไม่เห็นภาพชัดเจนมากนัก หลังเมื่อวานนี้นักลงทุนสถาบันก็มีขายสุทธิออกมาบ้างเช่นกัน ขณะที่นักลงทุนยังจับตาความคืบหน้าการลงนามข้อตกลงการค้าระหว่างสหรัฐและจีน ,ตัวเลขเศรษฐกิจเดือนพ.ย.ของไทย รวมถึงปัจจัยทางการเมือง โดยเฉพาะการประชุมของศาลรัฐธรรมนูญในวันนี้ว่าจะมีการรับคำร้องของคณะกรรมการการเลือกตั้ง (กกต.) ที่ให้ยุบพรรคอนาคตใหม่กรณีกู้ยืมเงินหัวหน้าพรรคหรือไม่
พร้อมให้แนวรับที่บริเวณ 1,562 และ 1,554 จุด ส่วนแนวต้านอยู่ที่ 1,576 และ 1,583 จุด